El sergent de la Guàrdia Civil que va rebre l'impacte d'una cadira quan es disposava a entrar a l'institut Quercus de Sant Joan de Vilatorrada l'1-O ha declarat aquest dilluns al jutjat 2 de Manresa en condició de testimoni. El responsable de les càrregues que hi va haver a l'exterior de l'institut ha explicat al tribunal que van saber que el cos actuaria en aquest col·legi dos dies abans. L'advocat de la defensa, David Casellas, ha explicat a l'ACN que es tracta d'una revelació "important" ja que fins ara "sempre s'havia dit que s'havia reagrupat els agents el mateix dia i des d'allà se'ls havia dit on havien d'anar". El sergent també ha explicat que en l'operatiu destacava la presència d'un capità a qui la defensa demanarà que se citi a declarar en condició d'investigat.  Durant la seva declaració, el sergent de la Guàrdia Civil ha explicat que la decisió de carregar amb les porres davant la gent concentrada a l'institut Quercus de Sant Joan de Vilatorrada la va prendre ell de manera "reactiva". Segons ha assenyalat, les persones concentrades els "agredien".  L'advocat de la defensa, David Casellas, ha explicat que malgrat el sergent hagi fet aquesta manifestació, durant el judici s'han visionat vídeos d'aquell moment i en cap s'hi veia imatges d'algú increpant o agredint la policia. A més, quan se li ha preguntat que si se'ls estava agredint per què no es va detenir ningú, ell ha contestat que van decidir no fer-ho. Per la defensa, el fet que el sergent hagi admès que la decisió de carregar contra els concentrats al Quercus fos seva es motiu perquè se'l citi a declarar com a investigat.  El sergent era el responsable de la desena d'agents que van executar l'acció. Tot i conèixer-los, quan li han passat les imatges de vídeo ha dit que no els podia identificar només a través dels fotogrames que se li mostraven.  El sergent també ha explicat que durant les reunions preparatòries prèvies, concretament el 27 de setembre se'ls va llegir "tota" la interlocutòria, i no només la part dispositiva com s'havia dit en altres ocasions. Això vol dir que els agents sabien que el jutge els demanava que durant la seva participació durant l'1-O no s'havia d'alterar la convivència ciutadana.

Summary: La Guàrdia Civil sabia que intervindria al Quercus de Sant Joan de Vilatorrada dos dies abans de l'1-O


El secretari general del PSOE, Pedro Sánchez, ha demanat al president espanyol, Mariano Rajoy, que dimiteixi i posi fi a la moció de censura. Ho ha fet poc després d'agafar la paraula per primer cop. "Aquest debat pot acabar ara, dimiteixi i podrà sortir de la presidència per decisió pròpia i la moció haurà acabat", ha dit des de la tribuna d'oradors. Sánchez ha afirmat que el PSOE actua empès per l'actitud de Rajoy després de la sentència de la Gürtel i considera que "en qualsevol democràcia equiparable" un president ja hauria dimitit. "És vostè senyor Rajoy qui provoca la moció de censura", ha dit Sánchez, que insisteix que la iniciativa del PSOE neix de la "incapacitat" del president espanyol d'assumir responsabilitats "en primera persona".  El líder del PSOE ha afirmat que la sentència de la trama Gürtel confirma uns "fets gravíssims" que "de manera retirada en el temps han sacsejat l'opinió pública". "Van concórrer a les urnes amb avantatges i amb un dopatge econòmic", ha manifestat Sánchez.  Sánchez també s'ha preguntat en veu alta què més ha de passar per tal que Rajoy cedeixi i dimiteixi. "No n'hi ha prou amb la condemna o que el seu extresorer hagi ingressat a la presó?", s'ha manifestat. Segons el candidat, el PSOE ha hagut de presentar la moció però empès per la no assumpció de responsabilitats de Rajoy. "Qui activa aquesta moció de censura és el president, és vostè qui ens ha portat fins aquí", ha manifestat. En aquest punt, li ha plantejat directament a Rajoy que dimiteixi i posi fi a la moció de censura. "Dimiteixi avui, aquí i ara. Tot acabarà i podrà sortir de la presidència per decisió pròpia", li ha demanat en diverses ocasions. Segons Sánchez, el PP s'ha quedat sol a l'hemicicle. "La seva soledat és l'epitafi d'un temps polític que ja s'ha acabat", ha declarat.  També ha criticat el govern espanyol per amenaçar que amb la moció de censura es genera inestabilitat econòmica. "No es pot escollir un país entre democràcia i estabilitat perquè no hi ha major inestabilitat que la que emana de la corrupció", ha apuntat.

Summary: Sánchez, a Rajoy: "Dimiteixi ara i la moció de censura haurà acabat, podrà sortir de la presidència per decisió pròpia"


La cantant Rosalía s'ha posicionat aquest dilluns políticament sobre l'augment de l'extrema dreta espanyola al Congrés dels Diputats després de les eleccions estatals de diumenge. Amb un lacònic "Fuck Vox" l'artista ha mostrat el seu disgust pel fet que la formació ha augmentat de 24 a 52 diputats. La fama de la cantant de Sant Esteve Sesrovires ha fet que la piulada s'hagi començat a difondre entre els seus seguidors amb molta rapidesa. A Twitter té prop de 700.000 seguidors. En poc menys d'una hora ha aconseguit prop de 20.000 retuits i més de 52.000 'm'agrada', a banda de nombrosos comentaris. Algun, per exemple, explicava en anglès que Vox és una formació "plena de xenofòbia, homofòbia i objectius polítics antidemocràtics sense fi".

Summary: La cantant Rosalía es posiciona sobre l'extrema dreta espanyola a través de Twitter: "Fuck Vox"


Jané vol trobar "aval" a aquest tipus d'armes, tot i que no concreta si les conclusions dels grups parlamentaris en condicionaran la compra ACN Barcelona.-Els grups parlamentaris de la Comissió d'Interior han presentat una petició per crear de manera immediata un grup de treball específic que examini l'ús de les pistoles tàser. El conseller d'Interior, Jordi Jané, ha explicat aquest dijous que la finalitat és "buscar el màxim consens" i "trobar en el marc del Parlament l'aval" a aquestes pistoles, tot i que no ha deixat clar si les conclusions del grup d'estudi condicionaran la compra de les armes. El conseller creu que "a ningú li ha de crear alerta comptar amb l'opinió dels experts i debatre la idoneïtat" de les pistoles. Jané va proposar aquest dimecres analitzar al Parlament la possible adquisició de pistoles tàser després que la CUP li reclamés "un debat polític" sobre aquest tipus d'armes. El grup de treball sobre les condicions d'utilització de les pistoles tàser tindrà com a objectiu principal estudiar l'ús d'aquests dispositius en el marc dels models de seguretat de les policies de l'entorn, tal com explicita la petició que firmen els grups parlamentaris. El grup, que preveu sol·licitar la compareixença d'experts, es marca lliurar els resultats de l'estudi abans de l'agost. S'espera que faci un informe amb recomanacions i, si s'escau, propostes d'iniciatives parlamentàries.  Ara bé, en una roda de premsa per presentar el balanç delinqüencial del 2015 i a preguntes dels periodistes, el conseller no ha concretat si la compra de 134 pistoles tàser equipades amb càmeres que va transcendir a l'agost quedarà condicionada als resultats del grup d'estudi, tot i que ha acabat afirmant que l'"última paraula" la té el Govern. A l'estiu, aquesta adquisició no estava tancada, però es donava per segura. En paraules del conseller aquest dijous, "estava encarrilada, però no materialitzada". Jané ha assenyalat que amb aquest debat parlamentari no es tracta de "posar el fre ni d'accelerar".  El conseller d'Interior ha reconegut que les pistoles tàser obren "un cert àmbit de debat" però ha defensat que és "positiu" comptar amb el criteri d'experts i analitzar-ne l'ús per evitar que les armes puguin ser qüestionades després de ser implantades. Jané ha recordat que el director general de la Policia, Albert Batlle –present a la roda de premsa però que no ha intervingut sobre aquesta qüestió -, és un "ferm defensor" que els Mossos d'Esquadra puguin tenir aquests dispositius. Jané ha puntualitzat que disposar de pistoles tàser no és una decisió dels Mossos d'Esquadra "ni improvisada ni capritxosa".  El conseller ha subratllat que els diversos comandaments policials manifesten que seria "útil" i "positiu" comptar amb aquest tipus d'armes amb "uns procediments d'actuació"· i "formació continuada", i que els sindicats fa temps que les reclamen. Per la seva banda, la diputada de la CUP Mireia Vehí havia alertat aquest dimecres que l'ús de les pistoles tàser és contrària als drets humans.

Summary: La Comissió d'Interior del Parlament crea un grup de treball específic per analitzar les pistoles tàser


El jutge de l'Audiència Nacional José de la Mata ha fet pública aquest dilluns una diligència on dóna 10 dies al Partit Popular perquè dipositi una fiança d'1.245.154 euros com a responsable civil subsidiari del cas dels 'papers de Bárcenas' que posaven de manifest l'existència d'una 'caixa B' al partit. El jutge adverteix que si no dipositen la fiança els embargarà els comptes. Ho fa per la condició de responsable civil subsidiari del partit un cop els extresorers de la formació Luis Bárcenas i Álvaro Lapuerta i l'exgerent Cristóbal Páez, així com l'empresa que va fer les obres de la reforma de la seu, Unifica, no ha fet els seus dipòsits. El jutge recorda que aquests "no han assolit a cobrir la totalitat de les quantitats exigides" i per tant pertoca "requerir al PP, en la seva condició de responsable civil subsidiari", que faci efectiu el pagament.

Summary: L'Audiència Nacional reclama al PP que pagui 1,2 milions d'euros en 10 dies si no vol ser embargat per la 'caixa B'


Eloi Badia espera arribar a "grans consensos" per  plantejar "reptes de ciutat" que interpel·lin també el Govern i l'Estat ACN Barcelona.-L'Ajuntament de Barcelona, entitats i associacions pel clima s'han reunit aquest dijous per debatre l'estratègia de ciutat per fer front a l'emergència climàtica que es declararà a partir de l'any que ve. El regidor d'Emergència Climàtica i Transició Ecològica, Eloi Badia, espera arribar a "grans consensos" amb tots els actors i sectors per poder fer una declaració "que interpel·li a tota la societat". Segons ha explicat Badia en declaracions als mitjans, l'objectiu del consistori és que la declaració que finalment s'acordi plantegi reptes de ciutat que "hauran de tocar competències estatals i de la Generalitat". En aquest sentit, ha apuntat com a exemple que es volen tocar aspectes relacionats amb el port o l'aeroport i per això, ha dit, cal que la veu de la ciutadania sigui "nítida i clara". Avís de les entitats Prèviament a la primera sessió participativa d'aquest dijous, algunes entitats com Fridays for Future ja han advertit a l'Ajuntament a través d'un comunicat del risc que en aquestes sessions es "delegui" en les associacions la responsabilitat d'impulsar mesures. Preguntat per aquesta qüestió, Eloi Badia ha assegurat que no "deleguen" en les entitats sinó que busquen "un consens". "La participació de tots els actors és imprescindible", ha conclòs. Calendari de sessions Després de la constitució de la Taula per l'Emergència al juliol, el consistori busca ara definir les mesures que s'implementaran a partir de l'1 de gener, dia en què es declararà l'emergència climàtica i entrarà en vigor la Zona de Baixes Emissions que prohibirà que els cotxes més contaminants circulin per la ciutat. En la primera sessió participativa d'aquest tarda, que ha començat a dos quarts de sis i té previst durar fins a les vuit, les entitats s'han repartit en grups per abordar àmbits estratègics com el cicle de l'aigua, els espais verds o la generació d'energia renovable, entre altres. S'han posat sobre la taula idees com l'optimització de l'ús d'aigua subterrània, la promoció de l'ús d'aigües pluvials o aprofitar i mantenir els serveis ambientals que aporta el litoral i el mar per combatre el canvi climàtic. Per altra banda també s'ha proposat aconseguir 1,6 quilòmetres quadrats més de verd i preservar les espècies vulnerables al canvi climàtic. Sobre les renovables, s'ha plantejat impulsar instal·lacions que generin energia d'aquest tipus en espais públics i privats. A més, els assistents també han debatut sobre la sobirania alimentària i han fet èmfasi en el fet de posar en valor els productes de proximitat i ecològics perquè contribueixin a millorar la qualitat de vida de la població però també la preservació del medi. Tot plegat s'ha fet en diverses aules de l'Institut Montserrat, a Sant Gervasi. En les pròximes sessions participatives del 17 d'octubre i el 7 de novembre s'abordaran altres àmbits estratègics com les emissions i la salut, l'urbanisme sostenible, la rehabilitació d'edificis o el residu zero. En la darrera sessió, agendada pel 28 de novembre, es preveu ja dissenyar una proposta de Declaració d'Emergència Climàtica que reculli les aportacions fetes pels moviments pel clima. Per a Eloi Badia la declaració serà "un pas més" però ha recordat que el consistori no parteix de zero perquè té el Pla Clima 2018-2030.

Summary: Barcelona reuneix entitats i associacions ecologistes per preparar-se per la declaració de l'emergència climàtica


El president del grup municipal del PSC a l'Ajuntament de Barcelona, Jaume Collboni, ha demanat a l'alcaldessa de Barcelona, Ada Colau, que "blindi els espais institucionals, com el balcó de l'Ajuntament, de símbols partidistes". Des del PSC també han assegurat que condemnen els aldarulls produïts en la manifestació unionista d'aquest diumenge però han remarcat que "la responsabilitat" dels "membres del consistori" és "no atiar" situacions que portin al conflicte i "fomentar la convivència entre els barcelonins". Per aquest motiu, demanen que l'alcaldessa despengi els "símbols que porten a la divisió i que no compten amb el consens de tots els ciutadans".

Summary: El PSC demana a Colau que blindi el balcó de l'Ajuntament de "símbols partidistes"


Tres pel·lícules biogràfiques s’estrenen simultàniament aquesta setmana als cinemes. D’una banda, la francesa ‘Promesa al amanecer’, adaptació de la novel·la homònima i autobiogràfica de l’escriptor Romain Gary, i que compta amb l’actuació destacada de Charlotte Gainsbourg. En segon lloc, ‘Rodin’, biopic del cèlebre escultor francès encarnat per l’actor Vincent Lindon. I, finalment, el film ‘La música del silencio’, de Michael Radford, basada en les memòries personals del tenor italià Andrea Bocelli. En un registre molt diferent, divendres arriba a la gran pantalla ‘Revenge’, el violent film pel qual el Festival de Sitges va atorgar l’any passat el guardó a la millor direcció a Coralie Fargeat.   ‘Revenge’ La directora francesa Coralie Fargeat va rebre l’any passat a Sitges el premi a millor direcció per la seva opera prima, 'Revenge'. Una pel·lícula de violència descarnada i identificada dins del subgènere de ‘violació i revenja’. El relat se cenyeix a aquests dos conceptes: una noia jove s’instal·la en un lloc remot i és violada repetidament i deixada pràcticament per morta. Després de sobreposar-se, la protagonista anirà venjant-se, un per un, dels seus agressors.  Setmana de biopics  Fins a tres pel·lícules biogràfiques s’estrenen aquesta setmana als cinemes. ‘La música del silencio’, basada en les memòries del tenor Andrea Bocelli, explica com la seva família el va impulsar a potenciar el seu talent musical des de petit i el camí recorregut fins a esdevenir una gran estrella. El mateix Bocelli ha participat en el guió de la pel·lícula, dirigida per Michael Radford, i protagonitzada pel britànic Toby Sebastian (Boccelli), Antonio Banderas i Jordi Mollà.  ‘Rodin’, encarnat pel veterà actor francès Vincent Lindon, és un llargmetratge ambientat a París l’any 1880 que explica la història de l’escultor Auguste Rodin, a partir del moment en què rep el seu primer encàrrec per a l’estat francès: La porta de l’Infern. La pel·lícula narra també la coneixença amb Camille Claudel, primer ajudant i després amant de l’escultor, i s’apropa a la intimitat de l’artista i les seves inseguretats.  La tercera estrena ‘biogràfica’ és ‘Promesa al amanecer’, una adaptació de la novel·la homònima i autobiogràfica de l’escriptor Romain Gary. La cinta, nominada a 4 premis Cèsar i èxit de públic a França, fa un recorregut històric per la vida de Gary i la relació amb la seva mare (Charlotte Gainsbourg), des de la seva dura infantesa a Polònia fins a la seva participació en la Segona Guerra Mundial com a pilot  ‘Los futbolísimos’, de Miguel Ángel Lamata Basada en la novel·la de Roberto Santiago ‘El misterio de los árbitros dormidos’ (primer llibre de la saga infantil que dóna nom a la pel·lícula), ‘Los futbolísimos’ s’estrena amb direcció de Miguel Ángel Lamata, director de films com ‘Tensión sexual no resuelta’ (2010), ‘Nuestros amantes’ (2006) o ‘ISI/DISI. Alto voltaje’ (2006).  A la pel·lícula, els membres d’un equip infantil de futbol Pakete i Helena lideren la investigació per mirar de descobrir per què els arbitres s’adormen durant les jugades decisives dels decisius partits que han de decidir si salven la categoria o descendeixen.  ‘Alpha’  Film èpic ambientat al període Paleolític superior (20.000 anys abans de Crist) que narra les vivències d’un jove que s’embarca sol en una expedició plena de perills per trobar la seva tribu. En aquest camí l’acompanya un amic inesperat: un llop salvatge que acabarà sent el millor company de viatge.  ‘¿Quién està matando a los Moñecos? En aquesta pel·lícula dirigida al públic infantil i adult conviuen els humans amb les marionetes de la factoria ‘The Muppets’ (també coneguts com ‘Teleñecos’). El film explica com les marionetes són vistes com a ciutadans de segona. Una d’elles, l’ex policia Phil Edwards, decideix posar-se a investigar l’assassinat, un per un, dels membres del grup ‘The Happytime Gang’, famós als anys 80 per un programa infantil.     ‘Hotel Salvación’ Daya, un home de 77 anys, està convençut que morirà aviat per culpa d’un mal presagi que ha tingut mentre dormia. L’home d’origen indi demana al seu fill Rajiv que l’acompanyi a Benarès, la ciutat sagrada banyada pel riu Ganges, on vol anar a morir. Junts fan el viatge i s’allotgen a l’Hotel Salvació, un establiment dedicat a acollir a aquells que han de morir. Però només tenen 15 dies per fer-ho, ja que l’hotel cancel·la l’habitació passat aquest temps. ‘Asalto en la noche’ Shaun és una mare de dos fills que acaba de perdre el seu pare. Ha heretat una casa a Malibú i decideix mudar-s’hi amb la canalla. Allà els sorprenen quatre individus que volen apropiar-se dels diners que el pare amaga a la casa. Els invasors segresten els nens a l’interior i deixen la mare fora de la finca, que malgrat resultar ser una fortalesa no pot resistir els embats de la mare per recuperar els seus fills i l’herència del seu pare.  ‘Waterboys’ La pel·lícula de Robert Jan Westdijk explica la història d’un novel·lista anomenat Víctor, que té un fill de 20 anys músic, que toca el violoncel.  Als dos els acaben de deixar les respectives parelles i decideixen fer un viatge a Escòcia per conèixer-se millor i estrènyer els seus vincles. El film el protagonitzen Leopold Witte i Tim Linde.

Summary: Els biopics de Rodin, Andrea Bocelli i Romain Gary arriben plegats a la gran pantalla


Un 46% dels directius d'empresa es troben en "un compàs d'espera amb uns pressupostos congelats" per al 2018 arran del procés independentista. Aquesta és la principal conclusió de l'estudi 'Refem Empresa, Refem Catalunya' que ha publicat aquest dimarts Esade. Segons revela l'informe, un 25% dels directius asseguren que contractarà menys personal l'any que ve i un 80% dels empresaris es mostren preocupats o molt preocupats per la situació política a Catalunya. Més de cent directius d'empreses amb seu a Catalunya han participat en aquest estudi per conèixer quin és el sentiment empresarial davant els últims esdeveniments polítics, l'impacte directe sobre vendes i previsions i, sobretot, per elaborar una llista de propostes concretes dirigides al govern espanyol, al Govern de la Generalitat i al conjunt de la societat amb l'objectiu "d'evitar més danys a l'economia".

Summary: Un 46% dels directius d'empresa han congelat els seus pressupostos per al 2018 pel procés independentista, segons Esade


La magistrada del jutjat d'instrucció 2 de Manresa que investiga l'1-O al Bages ha citat a declarar el regidor de Sant Joan de Vilatorrada Jordi Pesarrodona pel proper 10 d'octubre. Segons la notificació que ha rebut l'edil, ara se'l crida en qualitat d'investigat per un delicte de desobediència greu. La jutge ha tornat a cridar Pesarrodona després de la interlocutòria de l'Audiència de Barcelona, que apuntava que s'havien infringit els seus drets perquè el passat mes de febrer, quan se'l va citar per primer cop, no se'l va informar del motiu pel qual se l'investigava. El tribunal va sentenciar que calia repetir el procés, però ara, el delicte imputat a Pesarrodona s'ha elevat a desobediència greu, mentre que en la primera citació era només de desobediència. Es dona el cas que va ser la mateixa defensa de Pesarrodona qui va presentar un recurs a l'Audiència en considerar que s'havia vulnerat el dret de defensa i a la informació del regidor.

Summary: La jutge torna a citar Pesarrodona per l'1-O però ara l'acusa d'un delicte de desobediència greu


El film 'Estiu 1993' segueix el seu camí d'èxit i ja supera els 70.000 espectadors als cinemes, segons ha indicat aquest dijous la productora i distribuïdora independent Avalon. "Acabem de superar els 70.000 espectadors!", han piulat aquest matí al seu compte de Twitter. La cinta dirigida per Carla Simón també ha seguit recollint premis a nivell internacional i fa dos caps de setmana es va alçar amb el guardó de millor pel·lícula al Festival Internacional d'Odessa, a Ucraïna. 'Estiu 1993' explica la història de la Frida, una nena de sis anys que afronta un primer estiu amb una nova família després de la mort de la seva mare. El film està basat, en part, en la infància i els records de la directora, Carla Simón, els pares de la qual van morir víctimes de la sida quan ella era una nena.  La cinta ha recollit guardons arreu del món, entre els quals destaca el premi de la Millor òpera prima a la 67a edició del Festival de Berlín i el gran premi de la secció Generation Kplus del mateix certamen. Just després, ‘Estiu 1993’ va recollir la Bisnaga d’Or del Festival de Màlaga, va ser distingida com la millor al Cannes Écrans Juniors a Canes, el premi a la millor direcció del Festival de Cinema de Buenos Aires i el guardó al millor llargmetratge i nova crítica en el 10è Festival Internacional de Cinema en Català (FIC-CAT).

Summary: 'Estiu 1993' supera els 70.000 espectadors


L'Organització Europea de Consumidors BEUC ha denunciat set aerolínies per vulnerar els drets dels passatgers durant la pandèmia. Juntament amb una desena d'entitats més, el BEUC ha interposat una queixa davant la Comissió Europea i les autoritats de protecció dels consumidors contra Ryanair, EasyJet, Aegean, Air France, KLM, Norwegian, TAP Portugal i Transavia per l'alt nombre de problemes que han patit els seus clients durant la crisi de la covid-19, principalment relacionats amb els reemborsaments i la informació enganyosa. El BEUC ha reclamat que s'obri una investigació sobre "les pràctiques injustes" d'aquestes companyies.

Summary: L'Organització Europea de Consumidors denuncia set aerolínies per vulnerar els drets dels passatgers durant la pandèmia


Els arqueòlegs han posat al descobert un pany de muralla romana del segle III després de Crist (dC) a l'interior d'una casa del Barri Vell de Girona. Té una longitud aproximada de 5 metres, una alçada de 4 i forma part de les parets d'aquest edifici, situat al carrer Bellmirall (a tocar del rectorat de la UdG). La casa es reconvertirà ara en apartaments, però abans que comenci l'obra s'hi ha fet un estudi arqueològic previ, que ha permès documentar-ne l'evolució històrica al llarg dels segles. Entre els elements singulars que té l'edificació hi ha les restes d'una sitja de gra, un tram de muralla d'època carolíngia amb una torre de defensa o gàrgoles del segle XIV (quan l'edifici era una casa noble i apareix documentada com el castell de Bellmirall). Ara, tot aquest llegat històric es preservarà quan l'edifici s'adapti a les necessitats del segle XXI i aculli fins a uns catorze pisos. L'edifici situat als números 2 i 4 del carrer Bellmirall de Girona és, en ell mateix, l'exemple de l'evolució de Girona al llarg dels segles. Actualment està en ruïnes, però d'aquí a un temps es reconvertirà en un bloc on hi haurà entre tretze i catorze apartaments. I on la modernitat conviurà amb el passat, perquè aquells elements arqueològics singulars es conservaran. Abans que hi entrin els paletes, l'Ajuntament i el Departament de Cultura hi han dut a terme un estudi arqueològic previ, que ha permès reconstruir-ne la història. Gairebé no s'hi ha intervingut, sinó que a partir d'aquelles restes i elements que hi ha a la vista, i d'allò que se'n coneixia a través de documents, se n'han identificat els diferents elements patrimonials. Tan sols picant el guix i el morter que recobria una de les parets interiors, però, els arqueòlegs han descobert un pany de muralla romana que data del segle III dC. Es va construir damunt la muralla primigènia de la ciutat -del segle I aC i que no es conserva- i, segons concreta l'arqueòloga Maribel Fuertes, la troballa els ha sorprès.  En una de les parets exteriors de la casa, la muralla romana s'hi aprecia a simple vista. Però just en aquest punt, el mur girava i s'endinsava cap allà on ara hi a l'edifici. "Ens sorprèn que allò que les construccions posteriors havien engolit, ara ens hagi aparegut totalment conservat", diu Fuertes, en referència al pany de muralla. En concret, el tros que s'ha descobert fa uns 5 metres de llargada, 2 d'amplada i 4 d'alçada (dels quals se n'han posat 2 i mig al descobert, perquè la resta es troben sota el terra). La muralla està feta de carreus sorrencs que procedien, com tots els de l'època, de la zona de Domeny o Taialà. Muralla carolíngia i palau medieval L'estudi previ també ha permès documentar (sobretot, gràficament) aquells altres elements històrics de l'edifici que ja estaven al descobert. A l'exterior, a la part que dona al rectorat de la UdG, els arqueòlegs n'han estudiat les restes de muralla que s'aprecien ja des del carrer. Són 17 metres de muralla romana –que formen part de la base de l'edifici- i part d'una torre de defensa carolíngia, que s'hi va adossar al segle VIII (quan la muralla romana es va reforçar per la part posterior i, en comptes de 2 metres d'amplada, va passar a tenir-ne 4). "Desconeixem quina alçada real tenia la torre, perquè al segle XIV s'hi va construir a sobre, però sí que sabem que com a mínim la primera planta era del tot massissa", precisa Fuertes. Precisament, va ser a l'Edat Mitjana quan aquest edifici es va convertir en una casa noble, que en documents del segle XIII ja apareix documentada com el 'palau Bellmirall'. Entre els elements singulars de l'època que encara es conserven hi ha un pati interior amb gàrgoles del segle XV. I aquí, precisament, és on també s'han localitzat les restes d'una antiga sitja de gra (en aquest cas, d'època carolíngia) que certifiquen com, als segles VIII-XIX en aquesta part de la ciutat no s'hi construïa. Arxiu diocesà L'arqueòloga concreta que, durant l'Edat Mitjana, la casa noble –que segurament va donar nom al carrer- va ser "un edifici imponent". I que al segle XVI, l'aleshores abat de Sant Joan de les Abadesses, Miquel d'Agullana, va fer-hi reformes i va deixar-hi empremta (marcant el seu segell en portes i finestres). A partir d'aquí, l'estudi arqueològic previ també ha determinat que, ja a l'època moderna, l'edifici va acollir un col·legi de seminaristes (el de la Sagrada Família) i que més endavant, ben bé fins als anys 90 del segle passat, va convertir-se en l'arxiu diocesà. "Gràcies a aquest estudi previ, a través de la documentació que es conserva i dels elements que hi ha a l'edifici, hem pogut entreteixir-ne l'evolució", ha concretat Fuertes. Ara, tot això servirà perquè, a l'hora de fer les obres, aquests elements es conservin (i fins i tot, puguin ser visitables). L'alcaldessa de Girona, Marta Madrenas, ha subratllat que els estudis previs formen part d'un nou protocol "i un canvi d'estratègia". En comptes d'esperar que les restes surtin a la llum quan el promotor privat faci l'obra, ja s'hi fa un treball a priori. "D'aquesta manera, hi sortim guanyant tots, és un win to win; permet que els promotors vagin amb seguretat a l'hora de fer els treballs i a nosaltres serveis per posar en valor el patrimoni ingent que té la ciutat", ha dit l'alcaldessa. Madrenas també ha agraït que l'edifici es converteixi en habitatges perquè això permetrà "donar molt de valor a una finca que en els darrers anys ha estat del tot invisible i no tenia cap ús per a res".

Summary: Troben un pany de muralla romana del segle III dC a l'interior d'una casa del Barri Vell de Girona


El president del grup parlamentari del PPC, Xavier García Albiol, ha acusat aquest dimarts el secretari general del PSOE, Pedro Sánchez, de voler forçar unes terceres eleccions amb l'objectiu de recuperar "4 o 5 diputats". "És un autèntic despropòsit, una barbaritat i una gran irresponsabilitat", ha subratllat. Segons ell, Sánchez s'ha convertit en "el Doctor No": "No a Rajoy, no a la investidura i no a presentar projecte". "La manca de sentit d'Estat" de Sánchez fa que no estigui preocupat per la situació "excepcional" que viu la política espanyola. Per això, ha reclamat a altres líders històrics del PSOE que facin un pas endavant i instin el comitè federal del partit a plantejar l'abstenció en la investidura de Mariano Rajoy.  Albiol ha apuntat als expresidents Felipe González i José Luis Rodríguez Zapatero i també a l'exsecretari general socialista Alfredo Pérez Rubalcaba, que "en conferències i a través dels  mitjans de comunicació" ja s'han mostrat partidaris de l'abstenció. "Estaria molt bé que els barons socialistes que parlen als passadissos, en conferències i a través dels diaris, ho fessin també al comitè federal. Seria bo per al PSOE i per a Espanya", ha insistit en l'atenció als mitjans de comunicació que ha fet aquest dimarts al barri de Sants. Encara que Rajoy no aconsegueixi ser investit la setmana que ve, Albiol està convençut que continuarà tenint tota la legitimitat per aspirar a seguir sent el president del govern espanyol. "Seria un despropòsit que algú plantegés que Rajoy hagi de marxar perquè no aconsegueix la investidura", ha opinat. I més, quan no hauria estat investit "per un irresponsable, Sánchez,  que ha portat el seu partit als pitjors resultats de la història del PSOE". "Si Rajoy ha de marxar havent guanyat les eleccions, què haurien de fer la resta?", s'ha preguntat retòricament. Apartar els càrrecs investigats per corrupció "no és urgent" Per començar a negociar amb C's, el PP va haver de signar sis mesures de lluita contra la corrupció. Una de les quals compromet els populars a apartar de qualsevol càrrec de responsabilitat a les persones que estiguin sent investigades per la justícia en temes vinculats a la corrupció. Aquest dimarts, els periodistes han preguntat a Albiol si creu que el PP hauria de començar immediatament a aplicar aquesta mesura. "Seria bastant absurd intentar aplicar mesures que no són urgents", ha estat la resposta del líder popular. Segons ell, les qüestions prioritàries són les relacionades amb la reactivació de l'economia, que sí s'haurien d'aplicar de forma immediata. En canvi, les "no prioritàries" s'haurien de deixar per més endavant i no impulsar-se  abans que es constitueixi el nou govern. "Em sembla raonable que les mesures urgents, especialment econòmiques, s'apliquin de manera immediata. Amb la resta hi ha marge per fer-ho de manera correcta", ha conclòs.

Summary: Albiol acusa Sánchez de voler forçar les terceres eleccions per intentar obtenir "4 o 5 diputats més"


Ajuntament, Adif i l'empresa adjudicatària crearan la setmana que ve una comissió de seguiment dels treballs ACN Girona.- Les obres de reposició de la llosa del Parc Central de Girona –l'última ferida oberta després de l'arribada del TAV- començaran a finals de novembre. Aquesta és la previsió amb la que treballen tant l'empresa  com les administracions implicades. Durant les darreres setmanes, la nova empresa adjudicatària (Copcisa) i Adif han estat fent els tràmits administratius per iniciar els treballs però encara falta signar l'acta de replantejament de les obres, l'últim pas abans que les màquines comencin a treballar sobre el terreny. Per a la setmana que ve està prevista una reunió on es constituirà la comissió de seguiment dels treballs, formada per responsables d'Adif, de l'empresa adjudicatària i de l'Ajuntament de Girona. El regidor delegat del Projecte Ferroviari, Carles Ribas, ha destacat que s'estan complint els terminis i que la reunió de la setmana vinent marcarà "el tret de sortida" de les obres, valorades en 1,7 MEUR.

Summary: Últims tràmits per començar les obres de reposició del Parc Central de Girona, previstes per a finals de novembre


Els Mossos d'Esquadra han detingut un home acusat d'entrar a robar en una administració de loteria del barri tarragoní de Torreforta. Segons informa la policia, la matinada de dimecres passat l'individu va colpejar i causar danys a la porta d'accés a l'oficina. Un cop dins, se'n va endur un televisor que estava penjat a la paret. La investigació va culminar dilluns a la tarda amb la detenció del sospitós, un veí de Tarragona de 30 anys que acumula diversos antecedents. L'arrestat passarà en les properes hores a disposició judicial acusat d'un suposat delicte de robatori amb força.

Summary: Detingut per entrar a robar en una administració de loteria de Tarragona


Agile Content ja és una de les 33 empreses que formen part del Mercat Alternatiu Borsari (MAB) i una de les vuit empreses que s'han incorporat aquest any en aquest parquet destinat a petites i mitjanes empreses. El màxim dirigent i fundador de l'empresa, Hernán Scapusio, ha explicat que la sortida a borsa permetrà el finançament necessari per incrementar la divisió d'innovació i recerca i especialment seguir en la consolidació internacional de la companyia, que ja factura el 85% fora de l'estat espanyol. Després del repic de campana a la Borsa de Barcelona, Scapusio ha anunciat que abans de final d'any es farà una nova adquisició a Mèxic que permetrà impulsar la consolidació en el mercat nord-americà. La crisi econòmica va replantejar l'estratègia de la companyia Agile Content que el 2009 facturava a l'estranger el 5% del seu volum de negoci. Ara, cinc anys després, l'empresa obté el 85% dels seus ingressos de fora de l'estat espanyol, cosa que l'ha permès que els últims quatre anys hagi registrat increments de facturació del 40% anual.  Agile Content va tancar el 2014 amb una facturació de 8 milions d'euros amb un creixement del 40% en relació amb el 2013.  La companyia fundada per Hernán Scapusio i Mónica Rayo s'ha estrenat aquest dilluns al migdia al Mercat Alternatiu Borsari amb el tradicional repic de campana seguit per la plantilla al complet de la seu de Barcelona de la companyia.  Després d'una ampliació de capital de 5,3 milions d'euros tancada aquest estiu i que ha permès incorporar fins a 80 inversors nous a la companyia, aquest dilluns l'empresa ha posat en circulació el 31% del capital que procedeix d'aquesta ampliació de capital que es va tancar aquest mes d'agost. D'aquesta manera, el 'free float' o capital que estarà en borsa serà aquest 31%. En el moment de la sortida a borsa, l'estructura de capital de la companyia està repartida en un 40,37% de les accions en mans dels socis fundadors Hernán Scapusio i Mònica Rayo a través de la societat instrumental Knowkers Consulting & Investments. El 15,70% en mans d'Inveready i el 5,82% de Fides Capital, dos fons d'inversió que formen part de la companyia des de l'any 2009. Agile Content té la seu corporativa a Barcelona i disposa d'oficines a Llatinoamèrica. La companyia va començar a operar en el mercat l'any 2007.  En aquests moments, la companyia ha finalitzant l'adquisició d'un 45% addicional de la companyia finlandesa Enreach, de la qual ja havia comprat un 6% de les accions l'agost passat. Aquestes dues companyies van signar una 'joint venture' en els Estats Units que ha permès obrir una oficina a Miami, des d'on pensa desplegar la seva estratègia de penetració en el mercat nord-americà.  Scapusio ha explicat que abans de tancar aquest any, i gràcies a la sortida a borsa, podran tancar una adquisició al mercat mexicà, que els servirà per accelerar la penetració en el mercat nord-americà dels Estats Units i Canadà, gracies als acords d'intercanvis comercials dels països de l'àrea de la Nafta.  El fundador de la companyia ha repicat la campana de la Borsa de Barcelona amb Mónica Rayo l'altre fundadora de l'empresa que es va posar en marxa l'exercici del 2007.  Scapusio no ha detallat el pla estratègic que s'han imposat després de sortir a la borsa però ha explicat que amb aquesta sortida al mercat borsari la companyia podrà controlar fins el 60% del mercat internacional de segmentació d'audiències. En l'actualitat, amb l'estat espanyol i Llatinoamèrica, la companyia controla el 12% d'aquest mercat internacional.

Summary: La sortida a borsa d'Agile Content servirà per consolidar la seva presència internacional


La Comissió Europea ha denunciat Polònia al Tribunal de Justícia de la Unió Europea per "vulneracions del principi d'independència judicial". Així ho ha anunciat Brussel·les en un comunicat on també reclama al TJUE que apliqui "mesures cautelars" per frenar els efectes de la nova llei polonesa del Tribunal Suprem. La nova normativa de Polònia obliga els magistrats del Suprem a jubilar-se als 65 anys, i no als 70. La mesura, implica que 27 dels 72 jutges actuals es vegin obligats a deixar el càrrec de cop i volta. Segons la Comissió, la llei polonesa del Tribunal Suprem "és incompatible amb el Dret de la UE, perquè perjudica el principi d'independència del poder judicial".  La llei polonesa, que va entrar en vigor l'abril passat, ofereix als jutges afectats per la jubilació poder sol·licitar una pròrroga del mandat al president de la República, que ho pot concedir per tres anys i renovar una vegada. Però la llei no marca criteris clars per aquesta decisió presidencial ni l'opció a un recurs. Per això, la CE considera que la llei de Polònia sobre el Tribunal Suprem vulnera les obligacions d'aquest país pel que fa als tractats i la Carta de Drets Fonamentals de la UE. La Comissió ja va enviar una carta a les autoritats poloneses sobre aquesta qüestió a primers de juliol, i un dictamen motivat el mes d'agost. Com que Brussel·les considera que les respostes de Varsòvia "no dissipen les reserves jurídiques" de la CE sobre la llei, ara ha decidit portar el país als tribunals.

Summary: La CE denuncia Polònia al Tribunal de Justícia de la UE per "vulneracions del principi d'independència judicial"


El líder d'En Comú Podem, Xavier Domènehc, ha reivindicat que el nou espai polític que s'ha de construir ha de representar "l'hegemonia dels 'comuns'" i ha de servir per derrotar "l'hegemonia neoliberal" que ha governat fins ara. En una conferència a l'Ateneu Barcelonès, Domènech ha posat les bases del que per ell hauria de ser aquest nou partit, un partit que ha assegurat que no neix per substituir un espai del passat sinó que representa una nova època i que ha d'aspirar a les "múltiples sobiranies". "Hem de construir una nova hegemonia, la dels comuns, no només política, sinó cultural, social i també econòmica", ha declarat, al mateix temps que ha reivindicat que no ha d'estar "subordinada al catalanisme conservador". En clau nacional, ha criticat que la construcció del nou estat s'ha centrat en la construcció i poc en termes de nació i ha reivindicat pensar en Catalunya "no com una nació-estat del segle XIX sinó com a una nació en xarxa del segle XXI". Domènech ha iniciat la conferència recordant les victòries que ja ha aconseguit el moviment dels comuns, entre les que ha situat l'assoliment del govern de Barcelona i les dues victòries electorals d'En Comú Podem a Catalunya. Ha considerat que ara s'ha posat fi a un cicle electoral i que emergeix una nova època on ha assegurat que no s'ha de voler cobrir un espai del passat sinó que ha reivindicat que sorgeix "d'una nova època". "No hem vingut a ser un l'espai 2.0 d'un espai existent", ha dit, al temps que ha dit que cal "ocupar un espai polític perquè ha quedat buit" arran en part de la crisi econòmica i el canvi històric produït.  Sobre el orígens de tot el que representa el moviment dels comuns ha dit que si d'algun lloc ve és del moviment 15-M. En tot cas, ha dit que no es pot simplificar assegurant que volen ser la 'nova política'. Ha dit que en tot cas són l'esquerra i ha defugit del debat si són més o menys radicals, més o menys anticapitalistes o socialdemòcrates. Ha defugit dels models on la diferència es posava pe davant dels objectius i ha declarat: "No podem deixar que ens separin els elements identitaris". Ha assegurat que les victòries que han aconseguit fins ara han estat possible gràcies a que això no ha estat un impediment.  Ha afirmat que la base de la proposta s'ha de centrat en la "radicalitat democràtica" i s'ha definit com a "sobiranista, però de totes les sobiranies que hi ha en joc". Per a Domènech, els comuns són ja una realitat però han de ser també un projecte de futur que posi fi a les polítiques neoliberals, situant com a exemple el govern de CiU del 2012.  Pel que fa a la seva idea de Catalunya, ha dit que aquesta ha de tenir en compte la realitat mundial que gira al seu entorn i per això ha dit que cal posar sobre la taula que els estats nació estan en "crisi" i que la lluita ha de ser per aconseguir una Catalunya "com una nació en xarxa". Per a debat, el principal debat "no és com desconnectar sinó com reconnectar amb un nou món" i ha situat que el debat hauria d'estar en com vertebrar les diferents sobiranies i els fluxos de relació constant.  En aquest sentit, ha criticat que fins ara el procés "ha donat massa per sabuda la realitat nació" i que s'ha parlat "molt en termes de nació i poc en termes de construcció". Domènech ha reivindicat que Catalunya "és una realitat mestissa" i ha dit que a partir d'aquí s'ha de construir la seva realitat nacional.  "El nou espai polític hauria de partir de catalanisme popular com a construcció autònoma i no subordinada a l'altre projecte que hi hagut fins ara, que és el catalanisme conservador", ha declarat. Per això, Domènech ha dit que cal encetar el debat sobre com es construeix aquest projecte nacional on aquells que opten a l'estat propi "ho fan en un marc més ampli, un marc de construcció conjunta amb totes les formes de sobirania nacional".  Per resumir, el líder d'En Comú Podem ha dit que el nou espai polític no ha de ser entès "com un debat de poder ni de partit sinó de país" i ha afirmat que el naixement de la nova proposta política "s'ha d'inscriure en la construcció d'un procés constituent" a Catalunya. "S'ha de construir una alternativa de país, per construir una nova realitat a Catalunya", ha declarat.  Ha defugit també del terme procés constituent com una cosa abstracta i ha dit que cal encetar un debat que no sigui "ni governamental ni electoral" i que ha de partir de l'experiència i les aportacions de tothom sense la voluntat de consensuar abans de formar-se sinó que aquest consens ha de venir després que cadascú faci les seves propostes. "Cadascú presenta els seus anhels i després es presenten els acords, no abans", ha dit, al temps que s'ha de superar la voluntat de ser "la suma de les parts".  Ha acabat la conferència recordant "l'extraordinari" que ja han viscut però reivindicat que "cal anar més enllà". "Ja que ja hem fet història, perquè no seguir fent història", s'ha preguntat. "Hem de créixer, madurant i transformar-nos", ha asseverat.  Domènech ha dit aquestes paraules davant més de dos centenars de persones, entre les que hi havia l'alcaldessa de Barcelona, Ada Colau; i representants d'ERC, PSC, la CUP, Podem, ICV, EUiA, així com altres membres de la societat civil com els líders dels sindicats CCOO i UGT.

Summary: Domènech reivindica construir "l'hegemonia dels comuns" per derrotar la neoliberal i el catalanisme conservador


Maties Serracant, s'ha acollit al  dret a no declarar pel seu suport a l'1-O. L'alcalde de Sabadell, ha comparegut davant el titular del jutjat d'instrucció número 2 de la ciutat, acusat d'un delicte de desobediència. En sortir, ha explicat que el jutge l'ha informat que també està imputat per malversació de fons públics. Serracant ha llegit un comunicat en què ha condemnat la "repressió" de l'Estat, ha advertit que "votar no és cap delicte". Més de 200 persones han participat en una concentració en suport al batlle en què hi han pres part regidors sabadellencs, els diputats Marc Sanglas (ERC), Maria Sirvent (CUP) i Lourdes Ciuró (PDeCAT), l'alcalde de Cerdanyola, Carles Escolà o l'exalcaldessa de Badalona, Dolors Sabater, entre d'altres.

Summary: Serracant s'acull al seu dret a no declarar per donar suport a l'1-O i adverteix que "votar no és cap delicte"


C's, PSC, CSQP i PPC han reclamat la compareixença urgent al Parlament de la consellera de Treball, Benestar Social i Famílies, Dolors Bassa, arran de la desarticulació d'una xarxa de pornografia infantil que afectava a menors tutelats per la Generalitat. Els partits de l'oposició qüestionen si hi ha hagut negligències per part de la conselleria i reclamen explicacions immediates de la consellera i també del director de la Direcció General d’Atenció a la Infància i l’Adolescència (DGAIA), Ricard Calvo. "Com és possible que ningú fins ara no s’hagués adonat mai del que passava?", es pregunta en un comunicat de premsa la diputada de CSQP Gemma Lienas. "Algú haurà d’assumir algun tipus de responsabilitats en el cas que es demostri que hi ha hagut algun tipus de negligència", apunta de la seva banda el diputat popular Fernando Sánchez Costa. De moment, la conselleria no ha explicat si acceptarà comparèixer de manera voluntària. Els Mossos d'Esquadra i la Guàrdia Civil van desarticular ara fa uns dies la xarxa criminal que hauria explotat almenys una vuitantena de menors. Molts dels vídeos s'haurien gravat des d'un pis de Tortosa i alguns dels nens estarien sota tutela de la Generalitat. Va ser precisament la DGAIA la que va advertir la policia d'un possible cas de rusc detectat en un centre de menors. Els grups de l'oposició volen conèixer de primera mà les explicacions de la consellera Bassa i, per això, li reclamen la compareixença immediata al Parlament. La diputada de C's Sònia Sierra ha demanat "responsabilitat i màxima transparència davant un cas de presumptes delictes penals contra la dignitat i integritat de menors d'edat a Catalunya acollits o tutelats per la Generalitat".  Transparència també és el que ha demanat el diputat del PPC Fernando Sánchez Costa, que ha reclamat que el departament investigui "perquè no es van detectar a temps aquests casos". Des de les files populars s'insta a Bassa a "arribar fins el final" a l'hora d'exigir responsabilitats i a revisar els protocols de protecció als menors en situació de vulnerabilitat. "La consellera ha de donar explicacions immediates de com ha pogut passar que nens sota la tutela de la Generalitat hagin estat víctimes d’aquest abús", ha expressat en una altra nota de premsa la diputada de la confluència d'esquerres Gemma Lienas. "És intolerable", ha afegit. Per últim, des del PSC el diputat Ferran Pedret ha afirmat que és "molt preocupant" que una xarxa pedòfila hagi pogut funcionar durant tant de temps (els Mossos estimen que al voltant de 15 anys) amb almenys 80 menors que han estat víctimes, alguns d'ells tutelats per la DGAIA". A més de reclamar la compareixença de Bassa i de Calvo, els socialistes també han sol•licitat les explicacions del director general dels Mossos i del síndic de Greuges. De moment, Bassa no ha explicat si compareixerà de manera voluntària al Parlament i JxSí i la CUP no s'han pronunciat sobre la seva possible compareixença urgent.

Summary: L'oposició reclama la compareixença de Bassa perquè doni explicacions sobre la xarxa pedòfila desarticulada a Catalunya


La Generalitat ha adjudicat aquest dijous a partir d'una subhasta a l'alça 23 de les 32 propietats procedents d'herències intestades per un valor total de 2.519.133 euros, un 11% més respecte el preu de sortida. D'aquests, 19 són immobles de Barcelona i 4 de fora de la capital catalana. En total, van participar a la subhasta 33 licitadors, 11 dels quals eren empreses, mentre que 22 van ser particulars. Ara, i d'acord amb la legislació vigent que regula les herències, la Junta Distribuïdora d’Herències haurà de destinar l’import obtingut a establiments d’assistència social o a institucions culturals sense ànim de lucre. Un pis al carrer Numància número 127 de 50 metres quadrats ha estat l'immoble que s'ha venut per un preu més alt (129.000 euros, per sobre dels 117.300 euros del preu de sortida), mentre que un garatge ha estat el més barat, amb un preu final de 25.000 euros. Un habitatge al carrer Sant Pau 78, també de Barcelona, ha experimentat l'increment de preu més important, passant dels 70.200 euros als 118.500 euros.

Summary: La Generalitat adjudica per 2,52 MEUR 23 de les 32 propietats subhastades procedents d'herències intestades


El Zoo de Barcelona reintroduirà el proper dimarts un total de 88 ferrerets a la Serra de Tramuntana de Mallorca, el seu hàbitat natural. El ferreret és una espècie d'amfibi endèmica de l'illa de Mallorca que està en perill d'extinció i aquesta és la tercera reintroducció d'exemplars que s'han reproduït al zoo barceloní. Així s'han aconseguit en total 220 individus reproduïts. Actualment l'espècie ha passat d'estar en perill crític a catalogar-se com a vulnerable, segons la llista vermella de la Unió Internacional per la Conservació de la Natura (UICN). L'alliberament dels ferrerets que s'han reproduït al zoo barceloní comptarà amb la presència del conservador del terrari, Manel Aresté.  Aquesta acció s'emmarca dins de les directrius del nou model del Zoo, prenent l'eix de conservació com un dels punts de partida. D'aquesta manera es busca una gestió integrada de la biodiversitat, tant 'in situ', a l'hàbitat natural de les espècies, com ex situ, treballant per la conservació de les espècies des de les instal·lacions del zoològic.  El ferreret va ser inclòs a la llista vermella de la UICN el 1982 i el 1991 es va redactar el seu pla de conservació. Un acord de col·laoració entre el Zoo de Barcelona i la Conselleria d'Agricultura i Pesca del Govern balear va permetre que arribessin a les instal·lacions de la capital catalana 23 exemplars adults per començar a treballar en la seva reproducció. La seva reproducció va ser "espectacular", amb més de 1.500 individus nascuts, dels quals el 95% van ser reintroduïts al seu hàbitat natural.

Summary: El Zoo de Barcelona reintrodueix prop d'un centenar de ferrerets a la Serra de Tramuntana de Mallorca


El Saló d'Ocasió de Fira de Barcelona espera millorar les vendes de l'any passat i superar els més de 3.000 cotxes venuts fins al diumenge. Els organitzadors pronostiquen que tancaran diumenge una bona fira després de "l'èxit" del cap de setmana passat, el primer amb les portes obertes. En total, el saló exposa 3.500 vehicles seminous en els palaus 1 i 2 del recinte de Montjuïc. "Els visitants han mostrat un interès especial en els vehicles de gama mitjana i els utilitaris compactes, amb un preu mitjà d'uns 18.000 euros", asseguren des del Saló d'Ocasió en un comunicat.  "El gran nombre de visitants i l'interès que han mostrat pels vehicles exposats són un indicatiu que posa de manifest el bon moment que viu el mercat d'ocasió", assenyalen.  Un estudi del Gremi del Motor i la Federació Catalana de Venedors de Vehicles de Motor (FECAVEM) afirma que fins a l'octubre s'han venut a Catalunya 275.000 cotxes d'ocasió, un 6% més que els 261.000 del 2018.

Summary: El Saló d'Ocasió preveu vendre més de 3.000 cotxes fins al diumenge


Els dos militants de la CUP investigats pel tall de l'autopista AP-7 a Riudellots de la Selva durant la vaga general del 8-N han declarat aquest dimecres al Jutjat d'instrucció 1 de Santa Coloma de Farners per un suposat delicte de desordres públics. Lluc Salellas i Marçal Terrades han decidit comparèixer davant del jutge però només han respost a les preguntes de les seves defenses. Tots dos han afirmat que van participar en una mobilització "legítima", en el marc d'una vaga general "legalment convocada" i perquè reivindiquen la lluita pels drets socials, per la República catalana i per reclamar la llibertat dels "presos polítics". Els dos investigats han rebut l'escalf d'una cinquantena de persones que s'han concentrat a les portes del jutjat a les nou del matí per donar-los suport. Ara, ha subratllat Salellas, la decisió està a mans del jutjat, que decidirà si tira endavant el procediment o bé l'arxiva. També ha criticat que els Mossos d'Esquadra rastregin el canals de Telegram dels CDR per identificar persones que fan crides a participar en mobilitzacions "sempre pacífiques".

Summary: Els militants de la CUP investigats pel tall de l'AP-7 a Riudellots diuen al jutjat que va ser una mobilització "legítima"


La CUP ha reiterat el seu oferiment per a entrar a la Mesa del Parlament, després que el TC hagi advertit els membres de conseqüències penals si eludeixen la suspensió del tribunal a la resolució sobre la reprovació del Rei i l'autodeterminació, si és "per fer valer la sobirania de la cambra, i els drets civils, socials i polítics, per damunt de qualsevol altra imposició". En una roda de premsa al Parlament, la diputada Maria Sirvent ha afirmat que la seva formació seguirà impulsant les iniciatives "oportunes", com la reprovació del Rei o la defensa del dret d'autodeterminació, tot i el que digui el TC. "En res ens condicionarà", ha argumentat. La CUP també ha reclamat defensar els drets i mantenir la "mobilització sostinguda en temps i territori". "Venen funcionaris dels jutjats a amenaçar-nos en nom del TC, ens amenaça amb més violència la Guàrdia Civil sense cap tipus de complex i ens amenaçarà també un poder judicial, policial i institucional que vol humiliar un poble que, amb el cap alt, defensa els seus drets", ha exposat en una roda de premsa al Parlament. "Si ens hem de posicionar entre amenaces i una defensa dels drets, defensarem els drets", ha dit.

Summary: La CUP es torna a oferir a entrar a la Mesa per "fer valer" la sobirania del Parlament després de l'advertiment del TC


Alcalde, regidors, representants dels cossos d'emergències i veïns de Salt (Gironès) han fet un minut de silenci a les dotze del migdia com a mostra de dol per les víctimes de l'accident de Susqueda (Selva). Tres membres d'una mateixa família van perdre la vida quan el cotxe es va estimbar des d'una alçada de 7,5 metres d'alçada. L'alcalde de Salt, Jordi Viñas, ha explicat que han activat els serveis d'atenció psicològica per donar suport a la família i a l'escola on estudien les nenes. Aquest dimecres al matí, una grua ha aixecat el cotxe, un Opel Vectra, del fons del barranc. Els Mossos d'Esquadra continuen la investigació per aclarir les causes del sinistre i resoldre si imputen algun delicte al conductor. El pare de la família va donar negatiu a les proves d'alcoholèmia. Al vehicle hi viatjaven quatre nenes menors d'edat i no hi havia cap sistema de retenció infantil.

Summary: Minut de dol a Salt per la mort de dues dones i una nena d'1 any a l'accident de Susqueda


El diputat del PDECAT al Congrés Ferran Bel ha preguntat aquest dimecres al ministre de Foment, Íñigo de la Serna, en sessió de control a la cambra, si el govern espanyol "contempla" el traspàs de la xarxa i les competències de Rodalies a la Generalitat "de forma integral". El ministre li ha respost que el govern espanyol preveu "continuar amb l'impuls" a les inversions en serveis i infraestructures de transport a Catalunya i ha recordat a Bel que més del 40% de la inversió de l'Estat a Rodalies es fa a Catalunya. Així mateix, Íñigo de la Serna ha instat el diputat del PDECAT a treballar "junts" per assolir un acord entorn a un nou pla de Rodalies. Concretament, ha indicat que el Ministeri de Foment ha destinat 11.200 milions d'euros en inversions a Catalunya des del 2012. El diputat del PDECAT s'ha queixat que el problema es manifesta en el pressupost i ha recordat el caos que viu el transport ferroviari a Catalunya amb l'incompliment dels horaris i les millores de la xarxa. En aquest sentit, Bel ha reiterat que del pla de Rodalies 2008-2015 de 4.000 milions d'inversió només se n'ha executat el 10% i que per al període 2014-16 es van adjudicar 306 milions per a inversions urgents, dels quals només s'han dut a la pràctica el 4,1% d'actuacions en servei. "Per tant, senyor ministre, no ens diguin que faran el mateix que el que han fet perquè llavors això genera indignació", ha afirmat el diputat del PDECAT. Al seu torn, el ministre ha assenyalat que la liquidació del pressupost al 2015 en carreteres, ferrocarrils i ports, en general en tots els modes de transport, la Generalitat ha invertit 522 milions d'euros, mentre que l'Estat, ha dit, n'ha invertit més de 1.600 milions, "tres vegades més que la Generalitat". "Dóna la sensació que aquí la Generalitat no hi té res a veure quan vostè sap perfectament que el 2009 les competències dels serveis de Rodalies en horaris, freqüències, preus o política comercial recau íntegrament a la Generalitat", ha etzibat Íñigo de la Serna. "Això és així perquè així es contempla en la llei del sector ferroviari. Així, el que contempla aquest govern no és altra cosa que fer complir la llei", ha sentenciat el ministre. Íñigo de la Serna ha insistit a dir que més del 40% de la inversió de l'Estat a Rodalies es fa a Catalunya i actualment, segons ha dit, hi ha "importants" inversions en marxa. El ministre ha instat el diputat del PDECAT a treballar "junts" per assolir un acord entorn a un nou pla de Rodalies amb l'objectiu de poder prestar "un millor servei de forma coordinada".

Summary: Ferran Bel pregunta a Íñigo de la Serna si l'Estat "contempla" el traspàs de competències de Rodalies a la Generalitat


Emmarcada en la celebració dels 30 anys de la Fundació Antoni Tàpies, i després d'un ajornament per la pandèmia, la institució inaugura aquest divendres l'exposició 'Tàpies als 30'. La mostra se centra en el període en què l'artista rondava la trentena, i no per la mera coincidència amb l'efemèride de la Fundació, sinó perquè van ser anys "decisius" en la seva carrera: el 1953 marca l'inici de la maduresa del seu llenguatge artístic matèric, l'arribada del reconeixement internacional de la seva obra i la negativa a deixar-se instrumentalitzar pel règim franquista. Aplega una quarantena d'obres, la meitat de les quals poc conegudes que provenen de museus i de particulars, la qual cosa agraeix especialment la casa en l'actual context. La tria d'obres -a cura de la conservadora de la Fundació i comissària de l'exposició Núria Homs-  fa especial atenció a aquelles obres que fa temps que no s’han vist o que són desconegudes pel públic pel fet de venir de col·leccions particulars. Homs agraïa aquest divendres a totes les pinacoteques i col·leccionistes privats que han mantingut el compromís de préstec d'obra a què s'havien compromès en un context de crisi sanitària i dificultats en la mobilitat internacional.   A banda, l'exposició inclou una selecció de documents per contextualitzar la trajectòria de Tàpies durant un període que es considera fonamental en la trajectòria de l'artista. El 1953 Tàpies havia deixat enrere l’estil de caràcter surrealitzant i el treball de línia social dels anys precedents i experimentava amb colors purs i contrastos entre tons, amb formes i línies elementals i, en un aspecte especialment rellevant per a l’evolució de la seva obra: amb textures.  Poc després, Tàpies va accentuar aquesta marca i aquest treball "matèric" en les seves obres,  amb elements com ara sorra, terres de colors, pols de marbre, pèls, fils, trossos de drap i paper. L’exposició compta amb exemples rellevants de pintures matèriques. I també mostra el paper que va desenvolupar el dibuix com a antecedent d'aquesta obra matèrica.  Però com indica Homs en declaracions a l'ACN, el recorregut per l'exposició també situa l'espectador en el terreny de la projecció internacional que va anar adquirint Tàpies en la dècada dels 50, fins aleshores desconeguda. L'any 1953 va fer les dues primeres exposicions individuals als Estats Units: a la Marshall Field & Company de Chicago i a la prestigiosa Martha Jackson Gallery de Nova York, la qual, a més, es va oferir a representar la seva obra als Estats Units. Dos anys més tard, a París, Tàpies va conèixer el crític d’art francès Michel Tapié, exponent teòric de  l’informalisme i personatge molt influent en els cercles artístics parisencs d’aquells anys. Tapié es va interessar pel nou tipus de pintura de Tàpies i el va convidar a formar part de la Galerie Stadler, que estava a punt d’obrir (Tàpies va mostrar en aquesta galeria l’obra Pintura-collage amb draps i fils (1955), que va passar a formar part de la col·lecció de Tapié. L'altre element significatiu d'aquesta època és el posicionament polític de Tàpies respecte el regim de Franco i el seu intent d'instrumentalitzar els artistes d'avantguarda (un cop va començar a acceptar l'art modern "per homologar Espanya a les democràcies occidentals"). La participació espanyola a la XXIX Biennal de Venècia el 1958 va ser la darrera en què va voler formar part Tàpies (i altres col·legues com Antonio Saura o Manolo Millares), amb 15 obres. De fet, l'artista va escriure als seus galeristes de París i de Nova York demanant-los de no prestar obra seva a exposicions d'àmbit oficial. L’exposició inclou una carta de Tàpies adreçada a  Rodolphe Stadler en què s'expressa en aquests termes. També conté unes declaracions antifranquistes i per Catalunya fetes al setmanari anglès 'The Observer' amb motiu de l’exposició Modern Spanish Painting a la Tate Gallery de Londres el 1962, a la qual Tàpies es va negar a participar. Contra la seva voluntat, un col·leccionista de Barcelona va prestar-hi tres pintures i Tàpies ho va denunciar emparant-se en la llei de propietat intel·lectual que donava a l’artista el dret d’exposició pública de la seva obra. Tàpies va guanyar el cas als tribunals el 1963. Aziz Hazara D'altra banda, la Fundació Tàpies també estrena aquesta setmana l'exposició titulada 'Aziz Hazara. L'inquietant ressò del demà', que és resultat de la Mentorship Grant atorgada a l'artista afganès Aziz Hazara per la Han Nefkens Foundation el 2019, que té com a objectiu donar suport als artistes en tots els aspectes de la producció. La beca ha permès a Hazara ser un dels residents a l'Institut Superior de Belles Arts (HISK) a Gant, Bèlgica.

Summary: La Fundació Antoni Tàpies subratlla la dècada més "decisiva" del pintor amb una extensa exposició


Catalunya és el territori on els forans deixen més diners de tot l'Estat i marca un nou màxim en la sèrie històrica ACN Madrid.-Els turistes no residents a l'estat espanyol van gastar en la seva estada a Catalunya 17.328 milions d'euros el 2016, cosa que suposa el 3,7% més que l'any anterior, segons l'Enquesta de Despesa Turística (Egatur) que publica l'Institut d'Estadística espanyol. Amb aquest resultat, Catalunya assoleix el millor resultat de la sèrie històrica i es converteix un any més en el territori on els forans es deixen més diners en tot l'Estat, absorbint el 22,3% de la despesa total turística que rep l'estat espanyol. En el conjunt de l'Estat, els turistes van deixar 77.625 milions d'euros, un 9% més que el 2015. Les dades generals de l'Estat indiquen que turistes britànics, amb 16.244 milions són els que més diners van deixar, el 12,8% més que el 2015, seguits d'Alemanya, amb 11.078 milions, el 5,3% i França que amb 6.849 milions augmenta la seva despesa un 8,2%. El segon territori de l’Estat amb més despesa després de Catalunya van ser les Illes Canàries, amb 15.136 milions d’euros (+11,8%) i les Illes Balears, amb 13.006 milions d’euros, un 10,5% més. Pel que fa la despesa mitja de cada turista internacional a Catalunya, es va situar en 963 euros, el que representa un 0,28% menys que el 2015 i una xifra inferior a la xifra registrada en el conjunt de l’Estat, que va ser de 1.027 euros, un 1,17% menys. Quant a la despesa mitjana per dia i persona, cada visitant internacional va gastar 161 euros, un 12,8% més que el 2015, mentre que la durada mitjana per estada va ser de sis dies, dos menys que a la mitjana estatal. Quant a les dades de només el mes de desembre, els turistes internacionals van gastar 940 milions d’euros, un 8,4% més que el mateix mes del 2015, amb una despesa mitjana de 983 euros, un 0,9% més. Quant a la despesa diària, va ser de 146 euros al dia, un 6,3% més, i l’estada mitjana va ser de 6,7 dies. Les comunitats de destí principal amb major pes en la despesa dels turistes durant l’últim mes del 2016 van ser les Illes Canàries (amb un 32,8% del total, amb 1.475 milions d’euros), seguit de Catalunya (20,9%) i Andalusia (14,3%, amb 646 milions d’euros). A l’Estat, la despesa dels turistes estrangers es va elevar fins als 4.501 milions d’euros, un 19,3% més que el desembre del 2015, i cada visitant es va gastar 1.131 euros, un 5,3% més.

Summary: Els turistes estrangers gasten 17.328 milions d'euros el 2016, el 4% més que l'any anterior


El primer Fòrum Global sobre Pneumònia Infantil reuneix a Barcelona des d'aquest dimecres i fins divendres uns 300 participants d'arreu del món, entre representants de governs i institucions, com UNICEF i Save the Children, i especialistes en malalties respiratòries. En el fòrum s'anunciarà una nova vacuna del pneumococ més assequible, de l'Institut Serum de l'Índia, i que ha d'ajudar a "arribar en aquells llocs que no tenen cobertures àmplies", ha apuntat el president del comitè directiu del fòrum, Quique Bassat. Aquest pediatra i investigador ha posat de relleu que les morts per pneumònia, que es concentren als països més pobres del món, són "absolutament oblidades" i ho ha contraposat a la crisi del nou coronavirus. El principal repte del congrés és reduir les morts per pneumònies almenys a la meitat en els propers deu anys.  La pneumònia és la primera causa de mortalitat infantil al món. La causen bacteris, virus o fongs i produeix en els infants dificultats per respirar perquè els pulmons són plens de pus i líquid. L'any passat van morir 800.000 infants al món per pneumònia, un cada 39 segons. Si no s'actua, nou milions d'infants podrien morir en la propera dècada.  Tot i que alguns tipus de pneumònia es poden prevenir amb vacunes i tractar fàcilment amb antibiòtics de baix cost si es diagnostiquen correctament, desenes de milions d'infants continuen sense estar vacunats. Un de cada tres infants al món amb símptomes de la malaltia no rep atenció mèdica essencial. La desnutrició, la contaminació de l'aire i la falta d'accés a les vacunes i els antibiòtics són algunes de les causes de les morts prevenibles per pneumònia.  El fòrum, l'organitza la Fundació La Caixa, juntament amb vuit entitats internacionals de salut global. Té lloc al CosmoCaixa i reuneix líders mundials procedents d'UNICEF; ISGlobal; Save the Children; Fundació Bill i Melinda Gates; USAID; Unitaid i Gavi, the Vaccine Alliance i la coalició Every Breath Counts. El ministre de Sanitat, Salvador Illa, ha assistit en l'arrancada del congrés. També hi han confirmat la participació catorze ministres de salut de diversos països africans i asiàtics.

Summary: Un fòrum internacional sobre pneumònia infantil anuncia a Barcelona una nova vacuna més assequible


L'exportaveu de la CUP assegura que serà a Ginebra per denunciar la "repressió" mentre hi hagi companys acusats amb "penes altíssimes"  ACN Barcelona.-L'exportaveu de la CUP Anna Gabriel ha apostat per un "gran acord estratègic" de l'espai que defensa el dret a l'autodeterminació i creu que les "acusacions creuades i les ocurrències" s'han de deixar per un altre moment que no hi hagi "tant dolor". Així ho ha dit en una entrevista a Catalunya Ràdio des de Suïssa. Una estratègia amb "mirada llarga" que també ha d'incloure encarar el judici de l'1-O de forma col·lectiva perquè esdevingui un "boomerang" contra l'estat espanyol. Preguntada per si té previst tornar a Catalunya tenint en compte que està acusada de desobediència, Gabriel ha explicat que serà a Suïssa "el temps que faci falta" per denunciar la "repressió" mentre hi hagi companys acusats amb penes "altíssimes".

Summary: Anna Gabriel aposta per un "gran acord estratègic" i deixar de banda les "acusacions creuades i ocurrències"


L'Ajuntament de Sant Cugat del Vallès (Vallès Occidental) ha rebut diverses demandes d'informació per part d'empreses interessades en la planta de Delphi, segons ha anunciat l'alcaldessa de la ciutat, Mercè Conesa. Conesa s'ha reunit aquest dimarts amb representants del comitè d'empresa de la planta vallesana i en sortir ha assegurat que la primera opció amb la que es treballa és la reindustrialització, "però no a qualsevol preu". L'alcaldessa no ha concretat el nom de les empreses que s'haurien interessat però ha assegurat que el Consistori ha rebut demandes d'informació en l'àmbit urbanístic i de les possibilitats que té la planta. En tot cas, ha assegurat que el compromís de l'Ajuntament és el de mantenir la qualificació de sòl industrial dels terrenys i mantenir així l'activitat industrial. D'altra banda, Conesa ha explicat que l'empresa els va comunicar oficialment el passat divendres la decisió de tancar la planta però a la vegada els va informar que havia prorrogat tres mesos més el contracte a la companyia subcontractada per buscar possibles inversors.

Summary: L'Ajuntament de Sant Cugat del Vallès rep demandes d'informació d'empreses interessades en la planta de Delphi


El Centre Tecnològic BETA ha experimentat un creixement notable en només cinc anys de vida. Des dels seus inicis el 2014, amb uns ingressos inferiors a 200.000 euros i un grup reduït d'investigadors, s'ha passat el 2018 a uns ingressos totals de prop de 700.000 euros i una quarantena de treballadors. La previsió total pel 2019 superarà l'1,3 MEUR i pel 2020 s'espera arribar als 2 MEUR. El director del centre, Sergio Ponsá, ha explicat que tot i les bones xifres l'objectiu del centre no és "créixer per créixer". "Ara volem consolidar el model i potenciar la qualitat dels resultats i l'excel·lència", ha afegit. En tots aquests anys, el centre BETA ha participat en una quinzena de projectes europeus, dels quals n'ha coordinat cinc, en àrees tan diverses com la gestió de residus o la descontaminació de les aigües fluvials. El director del Centre Tecnològic BETA, Sergio Ponsá, ha destacat que en cinc anys el centre ha aconseguit "resultats molt exitosos". A partir d'ara, el repte és intentar que el centre sigui viable i pugui continuar per fer "més recerca de qualitat". Com a punt fort, el BETA destaca en l'àmbit de tecnologies ambientals i tractament de residus. Ponsá també ha destacat que la línia d'ecologia aquàtica i terrestre representa "una línia molt tecnificada" que és propera al mercat i té interès per a la indústria. Un altre camp d'expertesa important pel territori on s'ubica el BETA es el de sistemes agroalimentaris.  El creixement del centre BETA d'aquests anys també ha anat lligat en proporció a la quantitat d'investigadors que hi treballen. "Hem aconseguit captar talent d'arreu", ha explicat Sergio Ponsá. De països tan diferents com l'Iran, la Xina, Estats Units o Colòmbia. "Aquesta multiculturalitat també ens fa ser molt més competitius", ha afegit.  Segons el director, la recerca i la innovació de qualitat "passen per ser col·laboratives amb entitats punteres i que gaudeixin de posició a nivell internacional". D'aquesta manera, els seus projectes a nivell internacional en àmbits d'expertesa que dominen i que alhora capta talent d'arreu, també ajuda a millorar la competitivitat de les empreses del territori amb qui col·laboren. "Sempre que podem intentem anar de la mà amb empreses del territori perquè això augmenta l'impacte territorial", ha assenyalat Ponsá.  La seva presència en clústers i les col·laboracions amb els diferents departaments de la Generalitat, els ha obert portes amb organismes europeus o partners de gran envergadura. En aquests cinc anys han participat en una quinzena de projectes europeus, dels quals el BETA n'ha coordinat cinc, quatre en l'actualitat. "Això ens està convertint en un referent mundial per la nostra expertesa", ha afegit el director.  La subdirectora del centre, Laia Llenas, ha aprofitat la presentació del balanç dels cinc anys per explicar els projectes estratègics que ara mateix té entre mans el centre tecnològic. En col·laboració amb altres països europeus, el Centre BETA de la UVic-UCC està immers en un projecte per intentar reduir l'impacte ecològic dels rius provocat per l'abandó miner que els contamina. El projecte té interès a nivell europeu, ja que es tracta d'un territori que compta amb més de 3.000 mines abandonades. A tall d'exemple, un altre dels projectes estratègics no només amb socis europeus sinó també amb països de l'arc mediterrani és la cerca d'una nova fórmula que permeti gestionar residus orgànics urbans a través del compost. A Osona hi haurà dues proves pilot en dos municipis que també es replicarà en altres ciutats d'arreu de la Mediterrània.

Summary: El Centre Tecnològic BETA de la UVic-UCC aconsegueix triplicar el finançament en cinc anys


Els 78 equips del Programa d'Atenció Domiciliària i Equips de Suport (PADES)  que hi ha actualment arreu de Catalunya atenen anualment uns 14.000 pacients. Es tracta de persones que estan en situació de "final de vida", "pacients geriàtrics" o "pacients crònics complexes".  El programa PADES compleix aquest 2015 els 25 anys de funcionament i aquest divendres s'ha commemorat l'efemèride en unes jornades celebrades a Les Franqueses del Vallès (Vallès Oriental). El conseller de Salut, Boi Ruiz, ha explicat que els equips PADES cuiden les persones i també "l'entorn familiar".  El conseller Boi Ruiz ha indicat que "quan el sistema públic  no pot curar les persones, el mateix sistema ha de saber cuidar-les". "Hem d'evitar que les malalties ens facin patir", ha assenyalat.  Ruiz, en una atenció posterior a la inauguració, ha destacat que l'atenció domiciliària és "un dels millors serveis en termes de reconeixement per la població". "És un servei que coneix pràcticament tota la ciutadania", ha reblat.  Actualment hi ha 78 PADES arreu del territori. Estan formats per un equip de metges, infermeres, psicòlegs i treballadors socials. Segons ha explicat el responsable de PADES de Granollers, Miquel Barcons, el metge del CAP és qui deriva el pacient a causa de la complexitat del tractament. És llavors quan el PADES es posa en contacte amb la família i coordina una visita conjunta amb el metge de capçalera per començar el seguiment.  El responsable de PADES de Mollet del Vallès, Joan Solà, ha explicat que els pacients que es tracten són  persones que estan en situació de "final de vida, tant per malaltia oncològica com per malaltia no oncològica" i que necessiten de cures pal·liatives.  Solà, en aquest sentit,  ha destacat que l'envelliment de la població ha fet que l'atenció s'hagi ampliat amb els anys a "pacients geriàtrics" o "pacients crònics complexes". Les persones que s'atenen tenen uns 78 anys de mitjana.  El període d'atenció és de tres mesos A tall d'exemple, Els PADES de Mollet del Vallès i Granollers compten amb 17 professionals que atenen més d'un miler de pacients a l'any.  Coincidint amb el 25è aniversari de l'inici dels PADES, el Departament de Salut ha programat les X jornades PADES Catalunya, que se celebren al llarg d'aquest divendres al Centre Cultural de Bellavista de Les Franqueses del Vallès. Durant tot el matí, es podran escoltar experiències de metges, infermeres, psicòlegs o familiars de pacients.

Summary: Els equips d'atenció domiciliària PADES atenen uns 14.000 pacients l'any


Creu que ha de valorar si "paga la pena" acabar a la presó o pot fer més feina des de fora de Catalunya ACN Barcelona.-Jaume Alonso-Cuevillas, advocat de Carles Puigdemont, ha descartat que pugui ser investit des de Brussel·les. Segons ha dit, només es pot recollir l'acta de diputat a distància, però no participar en els debats parlamentaris, incloent la investidura. "L'única opció que té Puigdemont és tornar", ha afegit. I si torna, segons ell, serà detingut i empresonat incondicionalment, i més veient l'actitud que està mostrant la justícia espanyola últimament, que ha demostrat que "no afluixa". En declaracions a Rac 1 i a Catalunya Ràdio, Alonso-Cuevillas ha opinat que Puigdemont haurà de valorar si "paga la pena" tornar per acabar a la presó o pot fer més feina des de fora. "És una decisió política", ha constatat.

Summary: L'advocat de Puigdemont descarta que pugui ser investit des de Brussel·les i diu que si torna serà detingut


L'autor italià Erri de Luca (Nàpols, 1950) ha presentat aquest divendres la seva nova novel·la 'La natura expuesta' (Seix Barral), una història, que com ha explicat l'escriptor, narra la història "d'un cos a cos entre una escultor i una estàtua". En un petit poble al peu d'una muntanya, un home, que és un gran coneixedor de les rutes que permeten creuar la frontera, afegeix l'activitat de passador de clandestins al seu ofici d'escultor. Un d'aquests viatgers, que és escriptor, escriu sobre ell i això crida l'atenció dels mitjans i l'obliga a mudar-se junt al mar. Allí, un sacerdot li proposa una feina ben particular: restaurar una creu de marbre, un Crist vestit amb un drap. L'autor participa aquest dissabte (20 hores) al Festival MOT a Girona (Biblioteca Carles Rahola) en el diàleg l''Escriptura de resistència i futur' amb David Fernández.  Ha explicat que la natura al sud d'Itàlia també significa sexe masculí i femení. L'escriptor ha dit que en aquest cas, el del llibre, es fa referència a una natura que s'exposa per condemna i no per exhibició. "Les crucifixions es feien amb els cossos nus i el cristianisme ho sabia fins la contrareforma. El darrer Crist nu el va esculpir Miquel Àngel i despullar els condemnats era una forma afegida d'humiliar-los". De Luca ha apuntat que a 'La natura expuesta' també apareix un Crist esculpit nu i després es va cobrint amb una tovallola.  L'italià ha explicat que 'La natura expuesta' és la història d'un escultor que té un contacte amb un cos de marbre i rep una reacció emotiva a l'adonar-se'n que és un cos que té fred, i és un cos que encara es viu i no ha mort. L'escultor té una resposta commoguda i en aquell moment, ha seguit l'escriptor, fa un gest absurd i li cobreix els peus que tenen fred.  De Luca ha destacat que a la novel·la s'estableix una fraternitat i una germanor entre el cos i l'escultor. "És una revelació física i no pas espiritual, no és tracta de creients ni hi ha cap relació amb la religió, sinó que es produeix una relació d'afecte i de commoció amb aquest cos jove que ha estat condemnat a mort. És una història d'un cos a cos entre una escultor i una estàtua", ha afegit.   Immigració  Un dels subtemes és la immigració. Erri de Luca ha explicat que els governs "han intentat obstaculitzar i impedir els fluxos migratoris. Els han maltractat fins i tot amb les paraules". Ha posat com exemple que durant molt temps s'ha denominat aquests viatgers com a clandestins i ha afegit que la paraula 'clandestí' "no existeix a les escriptures sagrades". De fet, ha recalcat que a la Bíblia hi ha la paraula estrangers. "Les nostres autoritats han intentat obstaculitzar aquests fluxos i el 12% d'aquests viatges ha mort ofegats. Això no ha aturat els fluxos migratoris, ni la pena de mort serviria per dissuadir-ho".  Sobre la situació política europea amb l'augment dels populismes, ha indicat que si s'agafa la justícia, l'educació i la sanitat aquests són "drets constitucionals dels països", que avui "han esdevingut serveis que presten empreses. L'Estat no és el lloc on queda representada la comunitat, sinó una gran empresa. A la vegada, aquests serveis com justícia, escola i sanitat es presten segons el poder adquisitiu del client". Ha lamentat que "hi ha hagut una degradació de ciutadà a client, d'estat a empresa que ha de produir beneficis. De drets em passat a serveis", ha criticat.  Preguntat per la situació catalana, l'escriptor ha reconegut que desconeix la causa catalana i sobre si es tracta d'una opressió que ha de ser afrontada amb resistència. "La resistència és una paraula que suposa que hi hagi una opressió d'algú contra un altre i és una acció de defensa pròpia legítima", ha indicat. "La revolució francesa va començar a definir les persones com a ciutadans i això és el que hem de recuperar".

Summary: Erri de Luca s'endinsa en "un cos a cos entre una escultor i una estàtua" a 'La natura expuesta'


Vox ha confirmat que hi ha un altre diputat al Congrés de Vox que ha donat positiu en coronavirus, l'endemà que la formació expliqués que Javier Ortega Smith està contagiat. En aquest cas, aquest diputat, de qui Vox no en revela la identitat per "privacitat personal", no va anar a l'acte de Vistalegre i tampoc ha estat en contacte amb altres diputats durant els darrers deu dies. El partit informa en un comunicat que segueix en tot moment amb les indicacions de les autoritats sanitàries en actuació mèdica i protocol de casos confirmats. Al breu comunicat, Vox afegeix que la seva actitud davant la covid-19 és "transparent i valent" i desitja que la resta de forces polítiques també ho siguin per a "detectar i contenir l'epidèmia".

Summary: Vox confirma que un altre diputat al Congrés ha donat positiu en coronavirus


Els treballadors de Nissan ha començat les protestes per intentar aturar el tancament de les plantes a Catalunya i després de fer una assemblea davant de les instal·lacions de la Zona Franca han encès pneumàtics. "Lluitarem fins a l'últim moment", ha assegurat el president del comitè d'empresa, Juan Carlos Vicente, al dirigir-se als seus companys per comunicar la decisió oficial de Nissan de marxar després de 40 anys a Catalunya. Els treballadors han tallat des d'aquest matí els carrers que envolten la fàbrica de la Zona Franca després que la marca nipona comuniqués el tancament. També han agafat els cotxes que tenien aparcats a la planta de pintura i han envoltat les instal·lacions. "Ens han dit clarament i contundentment que no comptem ni amb Zona Franca, ni amb Sant Andreu ni amb Montcada", ha explicat Vicente, que ha afegit que faran "tot el possible" per revertir la voluntat de tancar a finals de 2020.  Vicente ha criticat que l'empresa els hagi dit que no són "competitius" perquè, segons els treballadors, ha estat precisament Nissan que ha abandonat les plantes. "Ens han deixat morir, portem anys dient-ho, que ens treuen cotxes i se'ls enduen a França i Anglaterra, ens deixen morir", ha lamentat.  Vicente ha recordat que hi ha més de 20.000 famílies que depenen directa o indirectament de la situació a Nissan i ha aviat que mantindran "la lluita" per "revertir" el tancament. "Hi ha gent que porta 40 anys, amb l'esquena trencada, tenim joves i vells, famílies senceres, això no es pot permetre", ha avisat.  En declaracions als mitjans, Vicente ha dit que mantindran el "cap fred" perquè tenen per endavant un "procés llarg" on hi haurà mobilitzacions pràcticament cada dia. Els treballadors tenen previst fer una reunió telemàtica amb el Govern aquesta tarda, i demanen revertir el tancament amb esforços per part de totes les parts.  "El que demanem és que busquin un futur, la viabilitat, que ens tornin a fer competitius, perquè ho som, portem des del 2009 fent plans de competitivitat", ha afirmat. Segons ha recordat, els treballadors han fet "molts esforços" per ajudar l'empresa i han acceptat "empitjoraments salarials i socials per fer-la competitiva", de manera que ara veuen injust que se'ls faci fora. "No som només 3.000, això afectarà a més de 20.000 famílies", ha insistit, recordant que Nissan és la segona indústria més gran de Catalunya.  En les seves protestes a Barcelona,  els treballador han tallat durant uns minuts la Ronda Litoral i ara continuen la marxa cap a altres punts de la ciutat. A Montcada, han tallat també durant uns minuts la C-17. Alguns, també han cremat pneumàtics.

Summary: Els treballadors de Nissan comencen les mobilitzacions per revertir el tancament: "Lluitarem fins a l'últim moment"


La sentència compta amb els vots particulars de dos magistrats ACN Madrid.-L'Audiència Nacional ha avalat la concessió de la medalla al mèrit policial a la Nostra Senyora Santíssima de l'Amor. Ho ha fet amb els vots a favor de tres jutges i dos en contra, que consideren que la condecoració a una figura religiosa s'hauria d'haver anul·lat, ja que no es tracta d'una persona ni per tant té entitat jurídica ni pot tenir drets ni obligacions. Els tres jutges disposats a mantenir la condecoració consideren que no existeix "irracionalitat o arbitrarietat" de l'administració i que no és la primera vegada que es concedeix a una imatge religiosa. Per contra, els dos magistrats contraris a aquesta resolució manifesten en un vot particular que aquests reconeixements s'atorguen per reconèixer comportaments molt rellevants i trajectòries de persones, moltes vegades anònimes. Els tres magistrats favorables a mantenir la condecoració, en la línia de l'Advocacia de l'Estat, després del recurs de l'Associació 'Europa Laica' entenen que el destinatari final de la medalla era la Confraria de Jesús el Rico, amb personalitat jurídica i que té la Senyora Maria Santíssima de l'Amor com a símbol representatiu, a més de recordar que és una confraria vinculada al policia espanyola. D'altra banda, els altres dos jutges de la sala contraris a la resolució, un dels quals és el president de la secció José Luis Gil Ibáñez, afirmen que l'objectiu de la condecoració és reconèixer comportaments molt rellevants o trajectòries professionals de persones o de grups de persones, en moltes ocasions són anònimes, que han mort en acte de servei o hagin dut a terme alguna acció a favor del prestigi del cos policial. Argumenten que només es concedeix a persones físiques o jurídiques quan hi ha hagut actuacions en defensa de l'ordre, de les persones o de la propietat, unes circumstàncies que no concorden en atorgar-la a una confraria perquè col·labora amb la policia, afegeixen. "Amb tots els respectes per a la postura majoritària, ni l'assistència a actes processionals, ni el privilegi d'alliberar un pres durant la Setmana Santa constitueixen comportaments o actuacions extraordinaris o motius que, excepcionalment, aconsellin atorgar la principal distinció policial en no suposar aquesta distinció cap incentiu per als membres de la policia nacional", assenyalen en els seus vots particulars.

Summary: L'Audiència Nacional avala la concessió d'una medalla al mèrit policial a la Verge


La delegada del govern espanyol a Catalunya, Teresa Cunillera, ha assegurat aquest dimecres que respondrà després de vacances la carta de Torra sobre l'actuació de policies espanyols. Així ha reaccionat la delegada a la carta que el president ha adreçat aquest matí al ministre de l'Interior, Fernando Grande-Marlaksa, en la qual lamenta el "silenci" de la delegada després que el passat 9 d'agost s'hi va adreçar per demanar-li mesures disciplinàries en aquest casos. Cunillera ha afirmat que no li hauria semblat "correcte, educat ni elegant" que un subdelegat respongués en el seu nom durant la seva absència. A més, ha afegit que el president "sap" que tots dos han parlat dels temes que demana la carta i finalment li ha etzibat: "Que no es preocupi, tant el ministre com jo li explicarem el mateix". Fonts de la delegació del govern espanyol asseguren que durant els dies que consta que Cunillera està de vacances, la delegada no pot firmar documents oficials. I aquestes mateixes fonts afegeixen que Cunillera ha mantingut l'activitat pública tot i estar oficialment de vacances.

Summary: Cunillera assegura que respondrà després de vacances la carta de Torra sobre l'actuació de policies espanyols


La Sala La Planeta de Girona reprèn l'activitat amb l'estrena, aquest divendres, de l'espectacle 'Serà el nostre secret', un muntatge dins el Cicle de Teatre Verbatim i que tracta sobre els abusos sexuals a menors a partir de testimonis reals. L'obra està dirigida per l'actriu i dramaturga Daniela Feixas, i compta amb els actors Marta Montiel i Elies Barberà, que en seran els dos intèrprets. La proposta vol posar el focus en les vivències de les víctimes que han lluitat per comprendre, sanar-se i fer-se un lloc dins una societat després d'haver viscut abusos dins l'àmbit familiar. "Sempre hem tingut molt clar que és per sensibilitzar i visibilitzar un tema tabú" ha assegurat Montiel. L'espectacle es podrà veure fins el diumenge 5 de juliol. Després d'estar tancada pràcticament quatre mesos, la Sala La Planeta de Girona torna a aixecar el teló amb l'estrena d'una de les obres que van quedar ajornades a causa de la crisi sanitària derivada de la covid-19. Es tracta d'un muntatge de producció pròpia que s'engloba dins el Cicle de Teatre Verbatim amb l'objectiu d'acostar tot un seguit de temes tabú als espectadors a través del teatre. Si fa dos anys es va fer amb 'No m'oblideu mai' per parlar del suïcidi, aquesta vegada s'ha volgut donar veu a les víctimes d'abús sexual infantil. L'obra s'anomena 'Serà el nostre secret' i està dirigida per l'actriu i dramaturga Daniela Feixas, que ha volgut plasmar en format teatral les històries d'un seguit de testimonis reals que ho havien patit en primera persona. Els intèrprets que s'encarreguen de donar-los veu són els actors Marta Montiel i Elies Barberà que juntament amb Anna Tantull a l'escenografia i Èric Serrano al muntatge musical completen part de l'equip. Per entrar de ple en el paper, els protagonistes van estar realitzant un treball previ que va començar fa un any i que els va permetre acostar-se a un total de divuit vivències diferents. "Teníem un excés de material, vam arribar a treure més text del que al final hem utilitzat" ha explicat Barberà, "hem intentat combinar casos de testimonis que ho han patit amb altres que en parlen des d'una distància". Una feina que va resultar molt complicada per a la direcció, ja que per cadascuna de les veus es podia "fer una sola obra" ha afegit Montiel. Un dels principals reptes dels dos intèrprets, a més de sensibilitzar i visibilitzar la problemàtica, és transmetre tots aquells efectes col·laterals que deriven dels abusos com és el cas de l'estrès posttraumàtic - que pot aparèixer anys després - o les addicions. També el paper de la família com a "protectora del benestar" dels infants, un concepte que creuen que portarà els assistents a reflexionar profundament sobre el tema. "Quan surt a les notícies es diu uns segons i ja està, aquí no", ha subratllat Montiel, que afegeix que "al teatre no pots canviar de canal". Les tres funcions programades es complementaran amb un col·loqui amb experts que es farà després de cada representació per aprofundir més en el tema. De fet, els actors han recordat que "una de cada cinc persones a Catalunya" ha patit algun tipus de violència sexual durant la seva infància, uns fets que poden tenir "conseqüències físiques, emocionals i psicològiques per a tota la seva vida". També han destacat que "quatre de cada cinc" són dones. Mesures de seguretat Arran de la crisi sanitària del coronavirus, la Sala La Planeta s'ha adaptat a la nova realitat instaurant tot un seguit de mesures de seguretat. Per exemple, han col·locat dispensadors de gel hidroalcohòlic i caldrà portar mascareta a l'hora d'accedir al recinte. Una altra de les mesures passa per l'adaptació de les entrades i sortides a l'edifici perquè els espectadors no hagin de passar pels mateixos llocs i, així, evitar aglomeracions. La part més complicada de solucionar ha estat la venda d'entrades, ja que molts dels compradors les havien adquirit abans del confinament i no les han pogut aprofitar fins ara. Molts dels espectacles estaven numerats, però la numeració de llavors no es correspon amb l'actual que compta amb noves distàncies de seguretat. Com que no s'han pogut repartir entrades i programes en paper, la direcció de la sala ha decidit posar una pissarra al final de la sala amb la qual assignaran els nous seients i recol·locaran els espectadors de la manera més semblant possible.

Summary: La Planeta de Girona reprèn l'activitat amb l'estrena d'un espectacle a partir de vivències de víctimes d'abusos sexuals


L’expedient d’exhumació de les restes de Fransico Franco “continua el seu curs” tot i que la decisió del Jutjat del Contenciós-Administratiu 3 de Madrid de suspendre cautelarment la llicències per a les obres “pot endarrerir-ne” la seva “fase final”. És el que assegura La Moncloa, que aquest dimarts ha denunciat en un comunicat l’actitud “obstruccionista” de l’entorn del dictador contra “la decisió d’un Parlament i un govern democràtic”. Segons l’executiu de Sánchez, l’expedient “continua la seva tramitació amb absoluta normalitat” i s’estan complint tan la llei com els terminis i les garanties procedimentals. A més, el govern espanyol recorda que al final “els jutjats del Contenciós- Administratiu no són competents per resoldre sobre els acords que adopta el Consell de Ministres, sinó el Tribunal Suprem”.  L’executiu espanyol reacciona d’aquesta manera a la decisió del jutjat contenciós administratiu número 3 de Madrid, que ha acceptat la petició de mesures cautelars urgents d'un veí de San Lorenzo del Escorial perquè es paralitzi l'exhumació de Francisco Franco.  Concretament, el jutjat ha invalidat l'informe de l'ajuntament del municipi, on està ubicat el Valle de los Caídos, que donava el vistiplau a les obres per treure el cos del dictador del mausoleu. Així doncs, a petició d'un particular el magistrat ha suspès la llicència municipal d'obres menors que autoritzava el govern espanyol a aixecar el paviment de marbre, la llosa de pedra de la sepultura de Franco i traslladar-lo a un altre lloc. L’executiu manté que l’expedient de l’exhumació continua el seu tràmit, però admet que en pot “endarrerir” l’execució. “Aquests procediments judicials, qualsevol que sigui el seu resultat, podrien endarrerir, en tot cas, la fase final de l’execució material de l’acord d’exhumació de Francisco Franco del Valle de los Caídos, fase en que encara no ens trobem i que precisa encara d’altres tràmits administratius”.  En tot cas, recorda que el jutge ha establert un termini de tres dies perquè l’Ajuntament de San Lorenzo de El Escorial presenti al·legacions. “Estem convençuts que després d’escoltar l’Ajuntament el jutjat dictarà una resolució diferent tan a la peça de mesures cautelars com a la sentència sobre el fons”, sostenen fonts de l’executiu.  Segons La Moncloa, “estem en presència d’un nou exemple de l’obstruccionisme que l’entorn del dictador està practicant contra la decisió d’un Parlament i un govern democràtic, que va ser l’exhumació del dictador d’una tomba d’Estat com és la Basílica del Valle de los Caídos”. En aquest sentit, recorda que fins a la data “ens consten 12 demandes judicials”, totes “amb una fonamentació idèntica, però presentades per persones diferents”, que reclamen “la suspensió i anul·lació de les actuacions urbanístiques acordades”.  D’aquestes 12 demandes, “en 7 ja s’han rebutjat les mesures cautelaríssimes i aquesta ha estat l’única en la que el jutjat ha admès unes mesures cautelars urgents on ni tan sols s’ha escoltat l’altra banda”. Segons La Moncloa, la finalitat de presentar tantes demandes individuals té una finalitat: obligar que siguin molts els jutjats que es pronunciïn i augmentar les possibilitats que algun doni la raó a la part demandant.  En aquest sentit, recordat que l’Advocacia de l’Estat “està treballant des de fa dies l’acumulació de tots els procediments judicials en un de sol per garantir que existeixi un únic pronunciament”.

Summary: La Moncloa admet que la suspensió de les obres de l'exhumació de Franco “pot endarrerir” la fase final del procés


Vint Bombers de la Generalitat dels GRAF, nou bombers del cos anglès i tres formadors han participat aquest divendres en una crema prescrita a la zona del Puigventós (Olesa de Montserrat), un punt estratègic a Catalunya per la prevenció d'incendis forestals. Els bombers anglesos han participat en l'experiència per poder conèixer de primera mà la tècnica que utilitzen els GRAF, que gaudeix de gran prestigi internacional, i exportar-la al seu país. El sotsinspector dels GRAF, Asier Larrañaga, ha explicat que aquest tipus de foc tècnic és  molt útil per rebaixar la càrrega de vegetació de la zona i evitar la ràpida propagació de les flames i, a més, també ajuda a preservar la biodiversitat de la zona. L'acció s'emmarca dins el I Congrés Internacional de Cremes Prescrites IcoPFires que s'ha celebrat a Catalunya i que ha aplegat una àmplia representació d'experts i professionals d'arreu del món de països com els Estats Units, Israel o Nova Zelanda.

Summary: Els bombers aposten per les cremes prescrites com una de les millors tècniques per la prevenció de grans incendis


El Departament Federal d'Afers Estrangers (FDFA) suís està disposat a construir una plataforma de diàleg entre el govern espanyol i les autoritats catalanes, segons ha informat la radiotelevisió publica suïssa RTS aquest divendres. Els membres del govern d'aquest país alpí han detallat que estan en contacte amb les dues parts, però s'han negat a fer qualsevol comentari sobre en quin punt es troben les negociacions per no comprometre el procés. L'FDFA ha recordat a la cadena suïssa que sempre té en consideració totes les sol·licituds de mediació. Tot i l’oferiment de Suïssa per a un possible diàleg, el president del govern espanyol, Mariano Rajoy, ha rebutjat posar en marxa una mediació amb el govern català. “No tractarem amb qui fan un xantatge tan brutal a l’Estat”, va afirmar Rajoy. En aquesta línia, l’eurodiputat Esteban González Pons, vicepresident del Partit Popular Europeu, va subratllar, durant el debat sobre la situació a Catalunya a l’Eurocambra, que “és Espanya a qui li toca dialogar amb Espanya” i va remarcar que no es “necessiten” tuteles o mediadors.   Suïssa ha estat seguint amb atenció la situació de Catalunya des del passat setembre, quan dotze diputats del Parlament suís van enviar una missiva al govern espanyol amb la petició de què recuperés “el seny” i emprengués “el diàleg amb les autoritats elegides democràticament a Catalunya”. Els signants de la carta van remarcar “que s’ha de respectar el dret del poble català a determinar el seu propi futur” i van afegir que “la demostració de força de l’actual govern espanyol” és contrària als valors suïssos, basats en “la cultura del diàleg, la democràcia i la cerca de consens”.   Durant el referèndum de l’1-O, una delegació suïssa va estar present a Catalunya per a veure el desenvolupament de la votació. El grup d’observadors va ser convidat, juntament amb 200 persones més d’arreu del món, per l’Associació de Municipis per la Independència.

Summary: Suïssa està disposada a fer de mediadora entre Catalunya i Espanya